4 การวิจัยและพัฒนา

บริษัทยึดมั่นในหลักการการให้บริการที่มีประโยชน์สูงสุดต่อลูกค้า เพื่อให้บรรลุวัตถุประสงค์ดังกล่าว
บริษัทจึงจัดตั้งหน่วยงานเพื่อทำการค้นคว้าวิจัยเทคโนโลยี เพื่อพัฒนาสินค้าและบริการใหม่ๆ
ที่สร้างประโยชน์และใช้งานได้จริง
และเพื่อตอบสนองต่อความต้องการและรูปแบบการใช้ชีวิตของลูกค้า

บริษัทได้ทำการศึกษาความต้องการและลักษณะของการใช้งานของลูกค้าองค์กรและบุคคลทั้งระบบรายเดือนและระบบเติมเงินเพื่อเป็นข้อมูลในการนำนวัตกรรมทางเทคโนโลยีมารวมกับสินค้าและบริการให้มีความสมบูรณ์แบบมากยิ่งขึ้น
และเพิ่มมูลค่าให้กับกลุ่มลูกค้าที่แตกต่างกัน

หน่วยงานวิจัยและพัฒนามุ่งเน้นผสานความต้องการของลูกค้าโดยนำเทคโนโลยีที่สอดคล้องมาใช้เพื่อให้เกิดการบริการที่ลูกค้าพึงพอใจสูงสุดบนพื้นฐานความถูกต้องและความจริงใจในด้านการคิดค่าใช้จ่ายของบริการที่นำเสนอ

ขั้นตอนการพัฒนาสินค้าและบริการเริ่มจากการสำรวจความต้องการของลูกค้าและทดสอบความพร้อมของเทคโนโลยี
รวมทั้งอุปกรณ์และเครื่องลูกข่ายต่างๆ เพื่อให้ลูกค้าสามารถใช้บริการได้โดยไม่มีปัญหา เช่น
บริษัทจะทำการทดสอบการใช้งานของโทรศัพท์เคลื่อนที่ที่จะใช้ในโครงข่ายของบริษัทก่อนออกสู่ตลาดเพื่อให้มั่นใจว่าลูกค้าสามารถซื้อเครื่องแล้วใช้งานได้อย่างดี
โดยมี Call Center
ของบริษัทคอยให้คำแนะนำและประสานงานในการแก้ไขปัญหาเพื่ออำนวยความสะดวกกับลูกค้าในการใช้โทรศัพท์เคลื่อนที่ในโครงข่ายของบริษัท

นอกจากนี้ บริษัทยังมีโครงสร้างพื้นฐานของการให้บริการที่ทันสมัย
สามารถลดขั้นตอนการใช้บริการของลูกค้า และเพิ่มความพึงพอใจให้ลูกค้า
โดยระบบดังกล่าวจะช่วยให้ลูกค้าสามารถใช้บริการได้ในรูปแบบที่เหมาะสมกับเครื่องลูกข่ายนั้นๆ
และมี Access Channel หลากหลายตามความถนัดของลูกค้า
บริษัทยังมีส่วนงานที่ตั้งขึ้นเพื่อทำการพัฒนาโปรแกรมไว้สำหรับใช้ทั้งภายในบริษัทเองและสำหรับใช้กับพันธมิตรทางธุรกิจของบริษัท
ทั้งนี้โดยมีวัตถุประสงค์ที่จะพัฒนาการให้บริการที่ง่ายต่อการใช้งานภายใต้มาตรฐานการให้บริการที่ดี
และพัฒนาระบบการให้บริการที่สามารถปรับข้อมูลที่ส่งให้สอดคล้องกับคุณสมบัติของเครื่องผู้รับได้โดยอัตโนมัติ

บริการของบริษัทยังรวมถึงการให้บริการแก่ลูกค้าองค์กรที่ต้องใส่ใจในรายละเอียดของระบบและรูปแบบการใช้บริการที่แตกต่างกันในแต่ละองค์กร
โดยคำนึงถึงกาสร้างมูลค่าเพิ่มให้กับองค์กรนั้นๆ (Value Proposition) เป็นหลัก เช่น บริการ
PushMail
ซึ่งจำเป็นต้องเข้าใจรายละเอียดของความต้องการและระบบที่แตกต่างบนพื้นฐานของเทคโนโลยีเดียวกัน

จากความมุ่งมั่นที่ผ่านมาและแนวทางที่ชัดเจนในการดำเนินธุรกิจในอนาคต
หน่วยงานวิจัยและพัฒนามีการค้นคว้า ทดสอบ ประเมินผล การพัฒนา
และศึกษาดัชนีการวัดคุณภาพของสินค้าและบริการนั้นๆ อย่างต่อเนื่อง
เพื่อให้บรรลุถึงประโยชน์สูงสุดของผู้ถือหุ้นและลูกค้าบนพื้นฐานความต้องการที่หลากหลาย
และบริษัทได้ใช้เทคโนโลยีที่ใช้งานได้จริงและมีต้นทุนที่เหมาะสมมาช่วยในการส่งเสริมคุณภาพของสินค้าและบริการของบริษัทเพิ่มขึ้นอีกด้วย

เทคโนโลยีเกี่ยวกับอุปกรณ์โครงข่ายและเครื่องลูกข่ายเป็นผลิตภัณฑ์ที่คิดค้นและพัฒนาโดยผู้ผลิตจากต่างประเทศ
บริษัทเป็นผู้เลือกซื้อเทคโนโลยีเหล่านี้เพื่อใช้ในการให้บริการ
โดยคำนึงถึงประสิทธิภาพของเทคโนโลยีดังกล่าวและต้นทุนการให้บริการของบริษัท
ถึงแม้บริษัทจะเป็นผู้เลือกซื้ออุปกรณ์เอง แต่ก็ให้ความสำคัญในการสร้างพันธมิตรทางธุรกิจ
(Business Partner) กับทางผู้ผลิต โดยร่วมมือกันทดสอบโครงข่ายการให้บริการ
เพื่อเพิ่มความสามารถในการแข่งขันและสร้างความแตกต่างในการให้บริการ

อย่างไรก็ดี ในการให้บริการที่ดีและสร้างความพึงพอใจสูงสุดให้แก่ลูกค้าที่ใช้บริการ
บริษัทได้ทำการวิจัยการตลาดรวมทั้งได้พัฒนาซอฟท์แวร์และพัฒนาระบบการให้บริการต่างๆ เช่น
ระบบจัดการฐานข้อมูลลูกค้า และระบบการเรียกเก็บค่าบริการ (Billing System) เป็นต้น
โดยค่าใช้จ่ายในการวิจัยและพัฒนาดังกล่าวในรอบ 3 ปีที่ผ่านมาเป็นดังนี้

  หน่วย : ล้านบาท

  ------------------------- --------------- --------------- ---------------
                            2548            2549            2550

  ค่าใช้จ่ายในการวิจัยและพัฒนา    11.3            23.4            15.9
  ------------------------- --------------- --------------- ---------------